બડવાઈઝરની ત્રણ બોટલ બિયર ટટકાવીને ઢમઢોલ થયેલો વિનાયક ખિસ્સામાં 5000 પાઉન્ડનો ગરમાવો ભરીને ક્રેટાનું સ્ટિઅરિંગ ઘૂમાવતો રવાના થયો, પણ એ પછી જેમ્સ માટે સ્વસ્થ રહેવું બહુ જ અઘરું થઈ પડ્યું હતું. વિશાખાની ઉત્સુકતા ફાટાફાટ થતી હતી એટલે તેને ખપ પૂરતાં જવાબો આપ્યા. આમરાળનું લોકેશન ચેક કરવા કહ્યું. વિશાખાના કહેવા પ્રમાણે આ આખોય વિસ્તાર તાઈઘાટ અને ખીંગરની વચ્ચેનો હોય તો જૂનું આમરાળ ગામ કે માન્જોના કસ્બા અહીંથી દક્ષિણે હોવા જોઈએ.